Adrio König het ‘hart vir moeilike vrae’ gehadProf. Adrio König (86). (Foto: Verskaf) Prof. Adrio König, gerespekteerde teoloog en skrywer, is Woensdag dood. Hy was 86 jaar oud. Dr. Gustav Claassen, algemene sekretaris van die NG Kerk, sê König het ŉ besonderse gawe gehad om soms moeilike, abstrakte en teologiese begrippe vir gewone lidmate toeganklik te maak. “Hy het ŉ hart gehad vir die moeilike vrae in lidmate se lewens en het dit op ŉ baie verruimende wyse vir mense verstaanbaar gemaak. “Hy het ook met sy vinger op die pols van gewone lidmate geleef,” sê Claassen. Volgens hom was König ŉ uitstekende prediker en was sy dagboek dikwels ver vooruit bespreek, veral vir Pinksterreekse. “Hy was ŉ baie goeie en ŉ sterk prediker.” In sy eie gemeente, Kerksondermure in Centurion, het hy ook deurlopend wonderlike bydraes gelewer, veral rakende die doop. “Sy doopgesprekke vir ouerpare was ongelooflik verrykend. “Hy was ŉ besonderse mens en ŉ baie goeie akademikus,” sê Claassen. König was tot sy dood by die Kerksondermure-gemeente betrokke en was veral aktief by die Bybelskool en doop. Hy is bestempel as ŉ man “wat ŉ manier gehad het om dinge te doen en te sê”. Jean Oosthuizen, verslaggewer en ŉ voormalige nuusredakteur van Kerkbode, het König in sekere opsigte as ŉ “vreemde teoloog” bestempel wat in sy leeftyd as liberaal én konserwatief ervaar is. “Adrio König sal onder meer onthou word as ŉ teoloog wat sterk standpunt ingeneem het teen apartheid toe baie ander teoloë in die NG Kerk huiwerig was om dit te doen. Hy sal ook onthou word vir sy dapper en akkommoderende uitsprake oor homoseksualiteit,” het Oosthuizen op Facebook geskryf. Sy skryf ook dat sommige van sy uitsprake en boeke beteken het dat hy veral in sy jonger dae in die NG Kerk as “liberaal” beskou is. “Daar was egter ook ŉ vreemde teenstrydigheid in König se teologie. Oor sommige ander sake soos Jesus se opstanding en ander kwessies was hy uiters behoudend. Dit was veral sy betrokkenheid by die erg behoudende Evangeliese Inisiatief in ongeveer 2007 wat hom in die konserwatiewe kamp van die NG Kerk laat beland het. “Hy was egter ŉ teoloog wat hom deur niemand in ŉ kamp wou laat jaag nie en ŉ uiters gedugte teologiese redenaar – of ŉ mens met sy teologie saamgestem het of nie.” König was ŉ oudprofessor in sistematiese teologie aan Unisa en skrywer of redakteur van boeke wat volgens Kerkbode insluit Kyk, Ek kom gou! (1974), Hier is Ek! Gelowig nagedink oor God (1) en Jesus die Laaste: Gelowig nagedink oor die Einde (2) (1975), God, waarom lyk die wêreld so?, Die helfte is my nooit oor Jesus vertel nie, Fokus op 300 geloofsvrae, Die groot geloofskommentaar, asook Paulus, Geloofskatte uit Psalms en Geloofskatte uit die Evangelies.